**№ 3 дəріс. Әдебиет пен өнердегі синергетика заңдылығының қызметі**

Соңғы жылдары синергетика аталатын ғылым саласы ерекше қарқынмен дамып келеді. Грек тілінен аударғанда *синергия* сөзі, бірге әрекет ету, ықпалдастық дегенді білдіреді. Синергетика – бұл *ашық жүйелердің өз ішінде ұйымдасуының теориясы* ретінде, яғни энергияның көзі, ақпараттың бастауы болатын жүйелер ретінде қарастырылады.

Синергетикалық категорияларға: синергия, тұрақтылық және өзгермелік, өзін-өзі ұйымдастыру, ашық жүйе, аттрактор-құрылымдар жатады.

Дәстүрлі ғылым тәртіп, тепе-теңдік, біртектілік, тұрақтылық ұғымдарына көп көңіл бөліп, негізінен жабық жүйелерді көп зерттейді, себебі осы жағдаятта зат немесе құбылыс өзінің нағыз шынайы қасиеттері мен сипаттарын көрсетеді деп есептейді. Мұнда кішкентай бір дабыл немесе импульс бүкіл таралу аймағына біркелкі тарайды.